CELEX: 32016R2377
Language: bg
Date: 2016-10-14 00:00:00
Title: Делегиран регламент (ЕС) 2016/2377 на Комисията от 14 октомври 2016 година за изменение на Делегиран регламент (ЕС) № 1394/2014 за установяване на план за премахване на изхвърлянето на улов при риболова на някои пелагични видове в югозападните води

23.12.2016   
            
            
               BG
            
            
               Официален вестник на Европейския съюз
            
            
               L 352/50
            
         ДЕЛЕГИРАН РЕГЛАМЕНТ (ЕС) 2016/2377 НА КОМИСИЯТА
   от 14 октомври 2016 година
   за изменение на Делегиран регламент (ЕС) № 1394/2014 за установяване на план за премахване на изхвърлянето на улов при риболова на някои пелагични видове в югозападните води
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 1380/2013 на Европейския парламент и на Съвета от 11 декември 2013 г. относно общата политика в областта на рибарството, за изменение на регламенти (ЕО) № 1954/2003 и (ЕО) № 1224/2009 на Съвета и за отмяна на регламенти (ЕО) № 2371/2002 и (ЕО) № 639/2004 на Съвета и Решение 2004/585/ЕО на Съвета (1), и по-специално член 15, параграф 6 и член 18, параграфи 1 и 3 от него,
   като има предвид, че:
   
               (1)
            
            
               Регламент (ЕС) № 1380/2013 има за цел постепенното премахване на изхвърлянето на улов в рибарството в целия ЕС, като се въведе задължение за разтоварване по отношение на улова от видовете, за които са въведени ограничения на улова.
            
         
               (2)
            
            
               С член 15, параграф 6 от Регламент (ЕС) № 1380/2013 на Комисията се предоставя правомощието чрез делегирани актове да приема планове за премахване на изхвърлянето на улов за период до три години, които се основават на съвместни препоръки, изготвени от държавите членки след консултации със съответните консултативни съвети.
            
         
               (3)
            
            
               С Делегиран Регламент (ЕС) № 1394/2014 на Комисията (2) се установява план за премахване на изхвърлянето на улов при риболова на някои пелагични видове в югозападните води, с цел да се улесни изпълнението на задължението за разтоварване посредством някои механизми за гъвкавост.
            
         
               (4)
            
            
               В съответствие с член 15, параграф 5, буква д) от Регламент (ЕС) № 1380/2013 плановете за премахване на изхвърлянето на улов могат да съдържат определянето на минимални референтни размери за опазване.
            
         
               (5)
            
            
               Пряк управленски интерес по отношение на риболова в югозападните води имат Белгия, Испания, Франция, Нидерландия и Португалия. След като се консултираха с консултативния съвет по югозападните води и консултативния съвет по пелагичните видове, на 30 май 2016 г. тези държави членки представиха на Комисията съвместна препоръка, в която предлагат чрез дерогация от приложение XII към Регламент (ЕО) № 850/98 на Съвета (3) минималният референтен размер за опазване за сафрид (Trachurus spp.) в участък VIIIc на ICES и подзона IX да се определи на 12 cm за 5 % от съответните квоти на Испания и Португалия. Освен това в съвместната препоръка се предлага в рамките на това ограничение от 5 % от квотата за сафрид, при специфичния непромишлен риболов „xávega“ (с теглени от кораб грибове, на които единият край е фиксиран върху брега) в участък IXa на ICES, 1 % от квотата на Португалия да може да се лови с мрежи с размер под 12 cm.
            
         
               (6)
            
            
               Съответните научни организации представиха също така научни становища, които бяха разгледани от Научния, технически и икономически комитет по рибарство (НТИКР). НТИКР стигна до извода, че намаляването на минималния референтен размер за опазване, съгласно предложението от съвместната препоръка, е свързано с нисък риск от промяна на утвърдения от години модел на експлоатация в съответните риболовни сектори. Този модел на експлоатация, съчетан с умерени равнища на експлоатация, не изглежда да е в ущърб на динамиката на съответните запаси. Същевременно НТИКР посочи, че контролът на улова с различни ограничения на размерите, може да бъде труден и, ако уловът не е правилно контролиран, може да доведе до увеличаване на смъртността. Освен това е важно да се спазват пределните процентни стойности, установени за по-ниските размери. Следователно е важно засегнатите държавите членки да въведат подходящи мерки за контрол по отношение на съответните риболовни дейности.
            
         
               (7)
            
            
               Мерките, включени в съвместната препоръка, са в съответствие с член 18, параграф 3 от Регламент (ЕС) № 1380/2013, и следователно могат да бъдат включени в плана за премахване на изхвърлянето на улов при риболова на някои пелагични видове в югозападните води.
            
         
               (8)
            
            
               Поради това Делегиран регламент (ЕС) № 1394/2014 следва да бъде съответно изменен.
            
         
               (9)
            
            
               Настоящият регламент следва да влезе в сила незабавно след публикуването му, тъй като предвидените в него мерки оказват пряко въздействие върху икономическите дейности, свързани с риболовния сезон на корабите на Съюза, и неговото планиране. Той следва да се прилага от 1 януари 2017 г.,
            
         ПРИЕ НАСТОЯЩИЯ РЕГЛАМЕНТ:
   Член 1
   В член 4 от Делегиран регламент (ЕС) № 1394/2014 се добавя следният параграф:
   
      „Чрез дерогация от приложение XII към Регламент (ЕО) № 850/98 минималният референтен размер за опазване за сафрид (Trachurus spp.), уловен в участък VIIIc на ICES и подзона IX на ICES, е 12 cm за 5 % от съответните квоти на Испания и Португалия в тези области. В рамките на това ограничение от 5 %, при специфичния непромишлен риболов „xávega“ (с теглени от кораб грибове, на които единият край е фиксиран върху брега), в участък IXa на ICES 1 % от квотата на Португалия може да се лови с мрежи с размер под 12 cm.“
   
   Член 2
   Настоящият регламент влиза в сила в деня след деня на публикуването му в Официален вестник на Европейския съюз.
   
   Той се прилага от 1 януари 2017 г.
   
      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 14 октомври 2016 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 354, 28.12.2013 г., стр. 22.
   
      (2)  Делегиран регламент (ЕС) № 1394/2014 на Комисията от 20 октомври 2014 г. за установяване на план за премахване на изхвърлянето на улов при риболова на някои пелагични видове в югозападните води (ОВ L 370, 30.12.2014 г., стр. 31).
   
      (3)  Регламент (ЕО) № 850/98 на Съвета от 30 март 1998 г. относно опазването на рибните ресурси посредством технически мерки за защита на младите екземпляри морски организми (ОВ L 125, 27.4.1998 г., стр. 1).